**Vyhlásenie predkladateľa**

Návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa dopĺňajú niektoré zákony sa predkladá na rokovanie Legislatívnej rady vlády Slovenskej republiky s rozporom s týmito pripomienkujúcimi orgánmi.

 S Úradom pre normalizáciu, metrológiu a skúšobníctvo Slovenskej republiky, Ministerstvom dopravy a výstavby Slovenskej republiky, Konfederáciou odborových zväzov Slovenskej republiky, Asociáciou zamestnávateľských zväzov a združení Slovenskej republiky a Asociáciou priemyselných zväzov vo veci povinnosti akreditácie pri výkone kvalitatívneho a kvantitatívneho zisťovania faktorov životného prostredia a pracovného prostredia na posudzovanie ich možného vplyvu na zdravie.

S Ministerstvom dopravy a výstavby Slovenskej republiky, Konfederáciou odborových zväzov a Slovenskou lekárskou spoločnosťou vo veci zrušenia povinnosti prevádzkovateľov vybraných typov prevádzok požiadať príslušný orgán štátnej správy na úseku verejného zdravotníctva o ich schválenie.

S Asociáciou priemyselných zväzov a Slovenským živnostenským zväzom vo veci nariaďovania preventívnej deratizácii a deratizácii v ohnisku nákazy.